`

**ދެލިކޮޕީ**

**މިނިސްޓްރީ އޮފް ޔޫތު، ސްޕޯޓްސް އެންޑް ކޮމިޔުނިޓީ އެމްޕަވަރމަންޓް**

 މާލެ،

 ދިވެހިރާއްޖެ

**ޖަމްޢިއްޔާތަކުގެ ފޯރަމަށް ހުށަހަޅާ ކަރުދާސް އެކުލަވާލަންޖެހޭ މިންގަނޑު**

1. **ތަޢާރަފް:**

ޖަމްޢިއްޔާތަކުގެ ފޯރަމަށް ހުށަހަޅާ ކަރުދާސް އެކުލަވާލުމުގައި، މިލިޔުމުގައި ބަޔާން ކޮށްފައިވާ މިންގަނޑުތައް ހިފަހައްޓަންވާނެއެވެ. މި މިންގަނޑުތަކަކީ ފޯރަމަށް ހުށަހެޅޭ ކަރުދާހުގެ ފެންވަރު ހިފެހެއްޓުމަށާއި، ފޯރަމްގެ ބައިވެރިންނަށް ފުރިހަމަ މަޢުލޫމާތެއް ފޯރުކޮށްދިނުމަށާއި، ފެންވަރު ރަނގަޅު ނިމުންތަކެއް ނިންމުމަށް އެހީތެރިވެދިނުމަށްޓަކައި ކަނޑައަޅާފައިވާ މިންގަނޑުތަކެކެވެ. މި މިންގަނޑުތަކަށް ނުފެތޭ ކަރުދާސް އިސްލާޙު ކުރުމަށްޓައި އަނބުރާ ފޮނުވާލެވޭނެއެވެ. އެހެންކަމުން މި މިންގަނޑުތަކަށް ފެތޭގޮތަށް ކަރުދާސް ތައްޔާރު ކުރުމަކީ ވަގުތު ސަލާމަތްކުރުމަށާއި، ސުންގަޑިތައް ހިފެހެއްމަށްޓަކައި ކުރުން މުހިންމު ކަމެކެވެ.

1. **ކަރުދާހުގެ ދިގުމިން:**

ފޯރަމްގައި ބައިވެރިވެވަޑައިގަންނަވާ ހުރިހާ ބޭފުޅުންނަކީ ހުށަހެޅޭ ހުރިހާ ކަރުދާސްތަކާއި، ގުޅޭ އެންމެ ފުރިހަމަ މަޢުލޫމާތު ލިބިވަޑައިގެންފައި ތިއްބެވި ބޭފުޅުންނަށް ނުވެދާނެތީ، ފެންވަރު ރަނގަޅު ނިންމެވުމެއް ނިންމުމަށްޓަކައި ކަމާގުޅޭ މުހިންމު މަޢުލޫމާތުތައް ހުށަހެޅޭ ކަރުދާހުގައި ހިމަނަންވާނެއެވެ. ފޯރަމަށް ހުށަހަޅާ ކަރުދާސްތަކުގެ ދިގުމިނަކީ ގިނަވެގެން 10 ޞަފްޙާއެވެ.

1. **ކަރުދާހުގެ ފޯމެޓް:**

ފޯރަމަށް ހުށަހެޅޭ ކަރުދާހަކީ ކިޔާލަން ފަސޭހަ ޞަރީޙަ ޢިބާރާތަކުން ލިޔެވިފައިވާ ކަރުދާހަކަށް ވުމަކީ މުހިންމު ކަމެކެވެ. ކަރުދާސް ތައްޔާރު ކުރުމުގައި ތިރީގައިވާ ކަންކަމަށް ސަމާލުކަން ދޭންވާނެއެވެ.

* ކަރުދާސް ތައްޔާރުކުރާނީ ދިވެހިބަހުން.
* ވީހާ ޞަރީޙާ ޢިބާރާތުން މައްސަލަ އޮޅުން ފިލާހެން ލިޔުން.
* ދޭން ބޭނުންވާ މަޢުލޫމާތު ވީހާ ކުރުކޮށް ދިނުން.
* ކިޔާމީހާއަކީ އެކަމެއްގެ ފުރިހަމަ މަޢުލޫމާތު ލިބިފައިވާ މީހެއްކަމަށް ނުބެލުން.
* މުހިންމު ނުކުތާތަކާއި މަޢުލޫމާތު ފަސޭހައިން ދެނެގަނެވޭގޮތަށް ލިޔުން.
* މަޢުލޫމާތު ދޭންޖެހޭ ޙާލަތުގައި ޗާޓާއި ޑައިގްރާމް ބޭނުންކުރުން.
* ޕެރެގްރާފް ތަކަށް ނަންބަރު ދިނުން.
* ކުރު ޕެރެގްރާފާއި ބައި ޕެރެގްރާފް ހިމެނުން.
* ޕެރެގްރާފް ތަކުގައި ލައިން ސްޕޭސް 1.15 އަށްވުރެ ބޮޑު ނުކުރުން.
* ކަރުދާސް ތައްޔާރުކުރާނީ A4 ސައިޒް، އަރިމަތީ ހަވާސާ 1 އިންޗި، މަތީހަވާސާ 0.5 ތިރީހަވާސާ 0.3ގައި.
* ކޮންމެ ޞަފްޙާއެއްގެ ވާތްފަރާތު ތިރީ ކަނުގައި ޞަފްޙާ ނަންބަރު ޖެހުން.
* ކޮންމެ ސަފްޙާއެއްގެ ކަނާތްފަރާތު މަތީ ކަނުގައި ކަރުދާހުގެ ނަމާއި ކަރުދާސް ހުށަޅާ ފަރާތުގެ ނަން ލިޔުން.
* އަކުރުތައް ފަރުމާ ފޮންޓްސައިޒް 13 ޕޮއިންޓަށްވުރެ ކުޑަ ނުކުރުން.
* ސިންގަލް ސްޕޭހުގައި ޓައިޕްކުރުން.
* ލިޔުމުގައި ހިމަނުއްވާ ހިސާބު ޢަދަދުތަކާއި ތާރީޚުތައް ރަނގަޅަށް ޗެކުކުރެއްވުން.
* އެއްވެސް ޞަފްޙާއެއް ސުރުޚީއެއް ނުވަތަ އަރިމަތީ ސުރުޚީއަކުން ނުނިންމުން.
1. **ކަރުދާހުގައި ހިމަނަނަންޖެހޭ ބައިތައް:**
	1. ސުރުޚީ
	2. ކަރުދާހުގެ ތަޢާރަފް
* މައްސަލައިގެ ބެކްގްރައުންޑް
* ހުށަހަޅާ ސަބަބު
* މައްސަލައިގެ ޚުލާސާ
	1. މައްސަލައިގެ މައިގަނޑު
* މިއީ ކަރުދާހުގެ މައިގަނޑު ބައެވެ. މިބައިގައި މައްސަލައާއިބެހޭ މަޢުލޫމާތާއި، ދިރާސާތަކާއި މައްސަލަ ނިންމުމަށް ބޭނުންވާ ހުރިހާ މަޢުލޫމާތެއް ހިމަނަންވާނެއެވެ.
* މިބައި ލިޔަންވާނީ މަޝްވަރާއަށް މަގުފަހިވާގޮތަށެވެ.
* މިބައި ލިޔަންވާނީ މުހިންމު ނުކުތާތައް ޕެރެގެރާފްތަކަކަށް ބަހާލައިގެންނެވެ.
	1. މައްސަލަ ޙައްލުކުރަން ހުށަހަޅާގޮތް:
* މިބައިގައި މައްސަލަ ޙައްލުކުރަން ހުށަހަޅާ ގޮތްތަކާއި، ނިންމިދާނެ ވަކިގޮތެއް އޮތްނަމަ އެގޮތެއް ހުށަހަޅައި، އެގޮތަށް ހުށަހެޅި ސަބަބު ބަޔާން ކުރަންވާނެއެވެ
* ހުރިހާ ހުށަހެޅުންތަކެއް ރަނގަޅަށް އޮޅުންފިލާގޮތަށް ލިޔުން.
* އެއްކަމަކާއި ގުޅޭގޮތުން ތަފާތު ހުށަހެޅުން ހުރިނަމަ އެކަމެއް ފާހަގަކުރުން.
* ހުށަހެޅުންތައް ލިޔުމުގައި ފޯރަމްގެ ރިޕޯޓް ލިޔަން ފަސޭހަވާގޮތަށް، އަދި ފަހުން ކިޔާލުމުންވެސް މާނަ ނޯޅޭގޮތަށް ލިޔުން.
* ހުށަހެޅުންތަކާއި ކަރުދާހުގެ މައިގަނޑުބައިގައި ހިމެނޭ ކަންކަމާ ހުންނަ ގުޅުން އެނގޭގޮތަށް ލިޔުން.
* ކަރުދާހުގައި ކަމެއް ނިންމާނެ ފަރާތެއް ނުވަތަ ސުންގަޑިއެއް ހުށަހަޅާނަމަ އެފަރާތަކާއި ސުންގަޑި ރަނގަޅަށް ބަޔާންކުރުން.
* ހުށަހަޅާ ކަންތައްތަކާމެދު ގޮތެއް ނިންމުމުގައި އެއްބަސްވުމަކަށް އައުމަށް މަގުފަހިވާގޮތަށް ކަރުދާސް އެކުލަވައިލުން.